श्री शाह ने कहा कि आश्चर्य होता है कि अल्पायु में ही एक व्यक्ति इतने सारे काम कैसे कर सकता है, तब मन यह मानने को लालायित हो उठता है कि यह बालक मानव नहीं बल्कि साक्षात भगवान् शंकर का अवतार है। उन्होंने कहा कि भगवान् आदिशंकर ने इतने अल्पकाल में ही चार पीठों को प्रतिस्थापित किया, चार-धाम को पुनः प्रतिष्ठित किया, 52 शक्तिपीठों की व्याख्या की, उनका पुनरुद्धार किया, ज्योतिर्लिंगों का भी पुनरुद्धार किया, संन्यास व्यवस्था को 10 अखाड़ों में बांटकर एक वैज्ञानिक व्यवस्था देने का भी काम किया। उन्होंने कहा कि इसके साथ ही आचार्य शंकर ने अनेक प्रकार के भाष्यों की भी रचना की, चाहे वह श्रीमद्भागवद्गीता पर लिखा गया भाष्य हो या उपनिषद् पर लिखा गया भाष्य हो अथवा ब्रह्मसूत्र पर लिखा गया भाष्य हो। उन्होंने कहा कि जिस सरलता के साथ आचार्य शंकर ने इन भाष्यों की रचना करके देश व दुनिया के मार्गदर्शन के लिए लोगों के सामने रखा, मैं मानता हूँ कि आज भी सनातन धर्म अपने दैदीप्यमान अस्तित्त्व को यदि दुनिया के सामने रखे हुए है तो उसके मूल में भगवान् आदिशंकर के भाष्य हैं।